
ERABAKITZEN DUT
753/2014 de 30 de diciembre

Ingurumen eta Hirigintza Saila

Ingurumen eta Biodibertsitate Zerbitzua

Esp. zk.: 13/394
Onartzea Vasco-Navarro trenbide zaharreko bide berdea ibilbide berde izendatu dadila Arabako Lurralde Historikoko Ibilbide Berdeen Sarearen Katalogoan sartzeko.

Diputatuen Kontseiluaren 42/2013 Foru Dekretuak Arabako Lurralde Historikoko Ibilbide Berdeen Sarearen Katalogoaren sorrera, antolaketa eta funtzionamendua onartzen ditu, 1/2012 Foru Arauak, ibilbide berdeenak, 10. artikuluan xedatzen duenarekin bat etorriz. Katalogoa administrazio izaerako erregistroa da, formatu elektronikoan edota dokumentu formatuan egina, non sartzen diren Arabako Lurralde Historikoko ibilbide berde guztiak (bide berdeak, ibilbide berdeak edo zidor berdeak), bai Diputatuen Kontseiluaren erabakiz adierazpena jaso dutenak, bai aurrerantzean adierazpen hori jasotzen dutenak. Katalogoa ibilbideen sarea babesteko, hobetzeko eta kudeatzeko funtsezko tresna da. Ibilbide berde bat Katalogoan sartuz gero, Ibilbide berdeen Foru Arauan ezarritako antolamendua eta araubidea aplikatu behar zaizkio.

Horiek horrela, 610/2013 Foru Aginduaren bidez Vasco-Navarro trenbide zaharreko bide berdea ibilbide berde izendatzeko prozedurari ekin zitzaion, Arabako Lurralde Historikoko Ibilbide Berdeen Sarearen Katalogoan sartzeko. 
Vasco-Navarro trenbide zaharreko bide berdearen trazadura eta ezaugarriak aztertu ziren, hura ibilbide berde izendatu eta Katalogoan sartze aldera, eta ondoren, 1/2012 Foru Arauak, ibilbide berdeenak, ezarritakoa betez, trazadurak zeharkatzen dituen lurren jabe diren toki erakundeen eta gaia dela-eta interesa duten foru sailen entzunaldiko izapidea hasi zen, izapide hori bete behar baitzen trenbide zaharreko bidea aipatutako erregistro administratiboan sartu aurretik. Horretarako dosierra eman zitzaien, bertan jaso beharreko informazioarekin. 
Hona hemen dosierraren edukia:

   -Ibilbidearen sailkapena: Bide Berdea, Ibilbide Berdea edo Zidor Berdea.

   -Ibilbidearen izena eta maila: lehentasunezko, eskualdeko edo tokiko interesekoa.

   -Trazaduraren deskribapena eta ezaugarriak. Ibilbidearen hasierako eta amaierako puntuak. Ibilbidearen luzera. Zeharkatzen dituen udalerriak. Ibilbidearen zerbitzurako diren gune eta instalazio iraunkorrak.

   - Erabilera motak eta erabiltzeko araubidea. Ibilbideak dituen beste lurralde-erabilera batzuk: landa bideak, abelbideak eta basabideak.

  -Sareko beste ibilbide batzuekiko loturak. Ibilbidearen inguruko naturaren eta paisaiaren kalitatea. Etorkizunean ibilbidea luzatzeko edota ibilbidea eta inguruak hobetzeko esku hartzeen proiektuak.

  -Eranskin kartografikoa.

Entzunaldiko epean hamaika erantzun jaso dira, ukitutako honako entitate, partikular eta sail hauek igorritakoak:

· Arratzua-Ubarrundiako Udala.

· Gasteizko Udala.

· Gaunako Kontzejua.

· Atauriko Kontzejua.

· Lukuko Kontzejua.

· Arraia-Maeztuko Udala.

· Arabako Foru Aldundiko Nekazaritza Saileko Nekazaritza Garapenerako Zerbitzua.

· Arabako Foru Aldundiko Ingurumen eta Hirigintza Saileko Mendi Zerbitzua.

· Bide berdearen etorkizuneko zati bat, Otazu eta Gasteiz (Zubigarai etorbidea) lotuko dituena, egokitzeko proiektuak eragindako hiru lurzatiren jabeak.

Erantzunetako batzuk, esate baterako Arratzua-Ubarrundiako Udalak eta Gasteizko Udalak aurkeztutakoak, argibide soilak dira. 
Lehenengoak jakinarazi du jada Hiri Antolamendurako Plan Orokorrean aurreikusita daukala ibilbide berdea udalerritik igarotzea, eta bat datorrela aurkeztutako dokumentazioarekin. 
Gasteizko Udalak adierazi du, bestalde, entzunaldiko izapidean igorritako eta erregistro fitxan jasotako aurreikuspen eta agiriek erantzuna ematen diotela Udalak behinola (2013ko irailaren 24an) Vasco-Navarro trenbideko bide berdearen Gasteizko tartea Arabako Ibilbide Berdeen Sarearen Katalogoan sartzeko egin zuen eskaerari, eta erregistroko planoetan egokiro jaso dela aurreikusitako trazadura, Otazu eta Gasteiz (Zubigarai etorbidea) arteko loturako tartea egokitzeko etorkizuneko esku hartzearen xede den zatia barne dela. Aurkeztutako idazkian nabarmendu egiten dira, halaber, ibilbideak ingurumenerako duen garrantzia eta udalerriko natura eta kultura ondarearen kontserbaziorako eta sustapenerako betetzen duen funtsezko eginkizuna.      
Aurkeztutako ohar eta alegazioetako batzuek, hain zuzen ere Gauna, Atauri eta Lukuko kontzejuek aurkeztutakoek, zerikusia dute ibilbidearen zenbait zatiren egoerarekin. Zati horietan ibilbide berdearen erabilera eta nekazaritza erabilera uztartu behar dira eta kontzejuek kezka agertu dute, bideen erabilera eta nekazaritzako ibilgailuentzako irisgarritasuna bermatuko ote diren.

 Gaunako kasuan ibilbide berdearen kontzeju barruko tarte osoa, Batzar Administratiboak adierazi duenez, nekazaritzako xedeetarako erabiltzen da, eta haren beharra dago landa finketako egungo sarbideetara iritsi ahal izateko, Petret bidetik Jauregiraino eta La Balsaraino, eta lotura egiteko, halaber, Alborkoingo, San Bitorreko, Estripandiko eta Andrariako bideekin.

Atauriko kontzejuan trenbidea nekazaritzarako erabiltzen da eta erabilera hori jada baimenduta dago, erregistratutako landa bideak diren tarteetan (San Julianeko bidea, Geltokiko bidea eta Arreadezko bidea) ez ezik, baita Vasco-Navarro trenbideko tuneleko hego irteeraren eta geltokiaren arteko tartean ere.

Lukuko mugapean, Artzamendi auzoan, jauregiaren atzealdean, badago 345 metroko tarte bat nekazaritzako erabilera partekatua duena, finka batzuei sarbidea emateko.

Administrazio batzarrek adierazitakoa dela eta, esan beharra dago, lehenik, nekazaritzarako ibilgailu motordunen zirkulazioa jada onartuta dagoela entitateok aipatutako tarteetan, Vasco-Navarro trenbideko bide berdearen izendapenak ez duela inolako aldaketarik ekarriko eta orain bezala aurrerantzean ere bi erabilerak normaltasunez uztartuko direla.  
Erabileren bikoiztasun hori jada aurreikusita dago foru arauan, eta Vasco-Navarro trenbide zaharreko ibilbide berdearen erregistro informazioa bera egiterakoan jada kontuan hartu dira ibilbide berdearen erabilera beste lurralde-erabilera batzuekin uztartzen den kasu guztiak: bai erregistratutako landa bideekin eta inbentariatutako baso bideekin baterako tarteak, baita nekazaritzako finkei sarbidea emateko beharrezkoa izateagatik nekazaritzako ibilgailuak ibil daitezkeen tarteak ere.

 Lehenengoei dagokienez, erregistroko informazioak planoetan irudikatzen ditu eta testuan bertan zerrendatzen ditu erregistratutako landa bideekin eta baso bideekin baterako tarte guztiak. Horrez gain, berariaz adierazten da partekatutako tarte horietan aplikagarria izango dela kasuan kasuko sektoreko legedian (Arabako Lurralde Historikoko mendien eta landa bideen foru arauak eta horien garapenak) aurreikusitako araudi berariazkoa, horrela xedatzen baitu 1/2012 Foru Arauak, Arabako Lurralde Historikoko ibilbide berdeenak, 3. artikuluan. Tarte horiek guztiak identifikatu dira erregistroko fitxaren eranskin kartografikoan eta zerrendetan.

Bigarrenei dagokienez, izendapenak ez du oraingo egoera aldatuko eta, beraz, orain arte bezala mantenduko dira nekazaritzarako erabilera eta irisgarritasuna alegatzaileek aipatutako tarteetan. Argiago ager dadin, berariaz sartu da inguruabar horren azalpena ibilbide berdearen erregistroko informazioan, era honetara:

Vasco-Navarro trenbide zaharreko tarte batzuk, gaur egun, otsailaren 13ko 6/1995 Foru Arauak, Arabako Lurralde Historikoko landa bideen erabilera, kontserbazioa eta zaintza arautzen dituenak, xedatutakoaren ondorioetarako erregistratutako landa bideak ez izan arren, herriek erabiltzen dituzte nekazaritzarako, ez dutelako beste biderik euren finketara iristeko. Horrelako kasuetan berariaz baimenduta dago nekazaritzako ibilgailuak erabiltzea. 
 Informazio grafikoan jaso da eremu horien kokapena. Gaur egun honako leku hauetan gertatzen dira horrelako egoerak: 
· Gauna aldean (Erentxungo mugatik pagadiko sarreraraino, ureztaketa putzua pasatu eta gero, Jauregirantz goazela).

· Nekazaritza bidea Ataurin, tuneleko hego ahotik hasi eta geltokiko nekazaritza bide erregistraturaino.

· Bideak Antoñanan; A-132aren gaineko pasabideko iparraldeko sarreraren eta tunelaren arteko zatia eta Antoñanako bidezubiaren eta “Trenbideko bidea” bide erregistratuaren arteko zatia eta zentralaren ingurua.

· Bidea Kanpezun, La Floridako bidearen eta A2128ko bidegurutzearen artean.

· Bidea Lukuko herrian, Artzamendi auzoan, jauregiaren atzealdean.

Arraia-Maeztuko Udalak aurkeztutako alegazioak, lehenengo eta behin, hainbat etxebizitzatara ibilgailuz iritsi ahal izatea berma dadila eskatzen du bide berdearen Maeztuko hirigune barruko tarteetan, eta, bigarrenik, galdetzen du ea Arabako Foru Aldundiak jarraituko duen ibilbide berdearen mantentze eta kontserbazioaz arduratzen.

Lehenengo puntua dela eta, adierazi behar da ibilbide berdearen izendapenak ez duela oraingo egoera aldatuko eta eragindako etxebizitza horien sarbideak erabat bermatuta egongo direla, inolako arazorik gabe. Hala ere, hori guztia argiago ager dadin, Arraia-Maeztuko Udalaren oharra aintzat harturik eta, halaber, kontuan izanik badirela antzeko kasuak beste udalerri batzuetan, egokitzat jotzen da ibilbide berdearen erregistroko informazioaren atal hori osatzea bai idatzizko informazioan bai planoetan.

Grafikoetan berariaz jasoko dira etxebizitzetako sarbideak eta gaur egun etxebizitza horietara iristeko erabiltzen diren ibilbideko zatiak, eta horietan ibilgailuen sarrera baimenduko da.  Idatzizko informazioari dagokionez, ibilbide berdearen fitxaren 6. atalean puntu berri bat gehituko da eta bertan honako hau adieraziko da beren-beregi:

· Hiri barruko tarteak eta bizitegitarako erabilerak.

Gaur egun, Vasco-Navarro trenbide zaharreko bide berdearen hiri barruko tarteetan ez dago arazorik ez erabileren arteko bateraezintasunik, kale publikoak direlako, gehienetan ibilgailu motordunen zirkulazio urrikoak eta abiadura motelekoak. Beraz, hasiera batean ez da beharrezkotzat jo tarte horiek ibilbide berdearen deklaraziotik kanpo uztea. Nolanahi ere, tarte horietan berariaz baimenduta dago ibilgailu motordunek zirkulatzea, ibilbide berdea zeharkatu behar dutenean etxebizitzetara joateko eta etxebizitza horietako garaje edo aparkalekuetaraino iritsi ahal izateko. Leku horietan ez da ezarriko ibilgailu motordunei pasabidea eragozten edo zailtzen dien hesi edo zutointxorik, eta ez da pibotik jarriko, Udalak horretarako baimena eman ezean. 
Halaber, ibilgailu motordunek ibilbide berdetik zirkulatu ahal izango dute kasu berezietan, hots, hirigunetik kanpo egon arren bizitegitarako erabilera duten lekuetan, baldin eta eraikinetarako sarbide bakarra ibilbide berdea bada.

Informazio grafikoan jaso da eremu horien kokapena. Gaur egun honako leku hauetan gertatzen dira horrelako egoerak: 
· Landako geltoki aldea eta hurbileko etxebizitza (Arratzua-Ubarrundiako 1. poligonoko 429. lurzatia).

· Urbinan: Bageta bidea eta Artzamendi auzoko kalea.
· Duran: Geltokiko auzoko kalea.
· Zekuianoko geralekuko etxebizitzan.

· Maeztun, bide berdearen eta Errota kalearen arteko gurutzagunean eta geltokiaren ondoko familia bakarreko 18 etxebizitzetarako sarbidean.

· Santikurutze Kanpezun, Geltokiko auzoko Laberguilla kalean.

Arraia-Maeztuko Udalak egindako bigarren galderari dagokionez, ibilbide berdearen udalerriko tartea mantendu eta kontserbatzeko ardura dela eta, esan beharra dago Arabako Lurralde Historikoko ibilbide berdeei buruzko Foru Arauaren 7. artikuluaren arabera Foru Aldundiari dagozkiola Arabako ibilbide berdeen sarearen ezarpena eta garapen egokia sustatu, bultzatu, zuzendu eta koordinatzeko eskumenak. Arabako Lurralde Historikoko ibilbide berdeen gaineko jabariaren titulartasunaz gainera, Foru Aldundiari dagozkio, halaber, Arabako Ibilbide Berdeen Sarearen Katalogoan sartutako ibilbide berde guztien gaineko eginkizun teknikoak, zaintza eta zehapen eginkizunak. Hona zeintzuk diren eginkizun teknikoak: arau teknikoak onartzea ibilbide berdeen planak, proiektuak, aldaketak, hobekuntzak eta kontserbazio edo konponketa lanak egiteko.
Arauaren 11. artikuluak dioenez, bestalde, Arabako Ibilbide Berdeen Sarearen Katalogoak aurreikusi egingo du, halaber, dagokion kasuetarako, zein tokitik aurrera amaitzen den Foru Aldundiaren zaintza betebeharra, zaintza hori tarte bakoitzean jabe edo eskudun diren udalerri edo entitateek egiteko.

Urte asko dira Vasco-Navarro trenbide zaharreko bide berdea erabiltzen hasi zenetik, eta Arabako Lurralde Historikoko ibilbide berdeen Foru Araua bera indarrean jarri aurretik finkatu zen ibilbide hori. Aldundiak sustatu eta gauzatu zituen haren eraikuntza, egokitzapena eta zerbitzuan jartzea probintzian zehar, toki erakundeekin eta beste administrazio batzuekin elkarlanean, eta foru erakundeak berak hartu du bere gain, ibilbide berdearen entitate titular gisa, hura mantendu eta kontserbatzeko ardura, Ingurumen Ministerioak trazaduraren probintziako tarteetan, besteak beste Maeztuko udalerriko tartean, ibilbidea egokitzeko burutu dituen programetan. 
Trenbidea egokitu eta zerbitzuan jarri bitartean, Arabako Foru Aldundiak mantentze eta kontserbazio lanak egin ditu hura ibilbide berde gisa erabiltzeko, trenbideak zeharkatzen dituen lur guztietako toki entitateekin behinola hartu zituen konpromisoei eutsiz. Aipatzekoa da Arabako Foru Aldundiaren aurrekontuan berariazko partida bat egin dela Arabako Ibilbide Berdeen Sarea mantentzeko. Vasco-Navarro trenbideko bide berdea sare horretan dago. Ibilbide berdearen deklarazioak ez du xedapen horren aldaketarik ekarriko. Beraz, Arabako Foru Aldundiak jarraituko du, orain arte egin duen bezala, Katalogoan sartutako trazaduraren mantentze eta kontserbazio lanak egiten ibilbide berde gisa erabili ahal izateko. Inguruabar hori Katalogoko fitxa dokumentalean jasoko da.

Bestalde, Arabako Foru Aldunditik bertatik bi ekarpen jaso dira entzunaldiaren prozeduran. Batetik, Nekazaritza Saileko Nekazaritza Garapenerako Zerbitzuaren ekarpena jaso da, berarekin batera aztertu baita Vasco-Navarro trenbide zaharreko ibilbide berdeak eta landa bide erregistratuek partekatzen dituzten tarte guztien zerrenda, bi erregistroak koordinatzeko, Ibilbide berdeen Foru Arauak bigarren xedapen gehigarrian agintzen duen bezala, eta ez da akatsik aurkitu.  
Bestetik, Ingurumen eta Hirigintza Sail honetako Mendi Zerbitzuaren ekarpena jaso da. Bertan, lehenengo eta behin, erregistro fitxan jasotako datu kartografikoak berretsi ditu, ibilbideak zeharkatzen dituen onura publikoko mendiei dagokienez eta baso pista diren tarteei dagokienez.

Esan behar da, azkenik, Vasco-Navarro trenbideko bide berdearen tarte berri bat, Otazu (egungo ibilbide berdearen amaierako puntua) eta Gasteiz (Zubigarai etorbidea) lotuko dituena, egokitzeko proiektuak eragiten dien hiru lurzatiren jabeek idazki bana aurkeztu dituztela.

Idazkietako bat Moisés Roldán de Aranguiz Aguirre jaunak aurkeztu du. Senideekin batera Gasteizko udalerriko 31. poligonoko 491. lurzatiaren jabea da. Erreklamatzaileak alegatu duenez, loturako tarte horretarako aurreikusitako eta erregistro fitxan jasotako trazadura Zubigarain hasten da, A-2130 errepidearen ezkerreko ertzetik jarraitzen du Otazu alderantz, gero errepidea gurutzatzen du 489. lurzatiaren parean, eta hortik aurrera Vasco-Navarro trenbide zaharretik bereizten da. Ondorioz hainbat lur desjabetu beharko dira, besteak beste euren lurzatia.
Alegatzaileak eskatu du proiektua aldatzeko aukera azter dadila, halako moduan non bide berdeak trenbide zaharrari eutsiko liokeen eta 507. lurzatiaren parean gurutzatuko lukeen errepidea, jada egokituta dagoen ibilbidearekin bat egin ahal izateko.

Alegatzaileak eskatutakoa dela eta, lehenik adierazi behar da Vasco-Navarro trenbide zaharreko plataformak, hizpide dugun tartean, zati batzuk galdu dituela, A-2130 errepideko plataformak okupatu dituelako, eta beste zati batzuk errepide horretatik oso hurbil dituela, errepide ertzeko jabari publikoko eremuaren barruan. Inguruabar horiek, Errepide Zerbitzuaren buruak maiatzaren 13an gai honi buruz sinatutako txostenean azaltzen diren beste inguruabar tekniko batzuekin batera, kontuan hartuta aukeratu da ibilbidearen behin betiko trazadura, hots, erregistro fitxan jasotako ibilbidea, Ingurumen eta Biodibertsitate Zerbitzuak Errepide Zerbitzuarekin koordinaturik egin duen proiektuan dagoena.  Aurreikusitako trazadura, gainera, bat dator Gasteizko udalerriko Hiri Antolamendurako Plan Orokorrean egindako egiturazko aldaketa batekin. Aldaketa hori Vasco-Navarro trenbide zaharreko Otazu eta Gasteiz (Zubigarai etorbidea) arteko zatiari dagokio, eta Gasteizko Udalak behin betiko onartu zuen azaroaren 28an; zehazki, Garraio eta Komunikazioen Sistema Orokorraren mugaketa berria da, eta aipatutako tartean bide berdea garatu eta gauzatzea du helburu.
Beste bi pertsonak, Gasteizko 33. poligonoko 44. lurzatiaren jabe den Manuel Amboage Vazquez jaunak eta Gasteizko 31. poligonoko 492. lurzatiaren jabe den Martín López de Ullibarri Arrazóla-Oñate jaunak, biak ere Otazu eta Gasteiz (Zubigarai etorbidea) arteko ibilbide berdearen proiektuak eragindakoak, argibideak eskatu dituzte eraikuntza proiektu zehatzari buruz: ukitutako ondasunengatiko kalte ordainak, afektazio azalera zehatza, obrak egiteko data eta epea, besteak beste.
Diputatuen Kontseiluaren abenduaren 9ko 682/2014 Erabakiaren bidez onartutako eraikuntza proiektuan jendaurreko epea ezarri da eragindakoentzat. Beraz, izapide hori betetzen denean emango zaie eskatutako informazioa jabeei.

Azaldutako guztiagatik, entzunaldiko izapidean egindako oharrak eta ekarpenak kontuan hartu ondoren, bidezkoa da Diputatuen Kontseiluari aldeko proposamena egitea Vasco-Navarro trenbide zaharreko bide berdea ibilbide berde izendatu dadin, Arabako Ibilbide Berdeen Sarearen Katalogoan sartze aldera, honi batu zaion erregistro eranskinarekin bat etorriz, zeinak aintzat hartzen baititu alegatzaileek adierazitako eta txosten honen atal nagusian azaldutako alderdiak.

Horrenbestez, Ingurumen eta Hirigintza Saileko foru diputatuak proposatuta, eta Diputatuen Kontseiluak gaur bertan egindako bilkuran gaia aztertu ondoren, hauxe

ERABAKITZEN DUT

Bakarra. Onartzea Vasco-Navarro trenbide zaharra ibilbide berde izendatu dadila Arabako Lurralde Historikoko Ibilbide Berdeen Sarearen katalogoan sartzeko.

Ebazpen honen eranskinean Katalogoko erregistro fitxa jaso da.

Gasteiz.

